Netanyahu in resies om mag in Israel te behou | Netwerk24
Netanyahu in resies om mag in Israel te behou
29 Mei 2019 16:39
Die spanning laai op in Israel terwyl Benjamin Netanyahu, premier, sy uiterste bes doen om 'n wet om die Knesset (Israel se parlement) te ontbind, aanvaar te kry sodat daar 'n nuwe verkiesing gehou kan word voordat iemand anders 'n koalisieregering kan vorm.
Netanyahu se spertyd is tot middernag Israelse tyd. As hy nie voor dan 'n koalisievennoot kan kry met wie se hulp hy 'n regering kan saamstel nie, kan die president besluit om 'n ander party die kans te gee om 'n regering te vorm, berig Haaretz.
Netanyahu het nog altyd in koalisie met regse partye geregeer, maar op die oomblik wil die Yisrael Beiteinu-party nie in koalisie met hom gaan nie omdat hulle wil hê ultra-ortodokse godsdiensstudente moet van militêre diens vrygestel word.
Die stemming om die Knesset te ontbind word deur vertragingstaktieke van opposisiepartye opgehou, berig i24news.tv.
Indien die Knesset nie voor middernag ontbind word nie, kan pres. Reuven Rivlin vir Benny Gantz, die leier van die Blou-en-wit-party, vra om 'n regeringskoalisie te vorm. Hulle het net soveel setels in die Knesset as Netanyahu se Likud-party.
Aan die ander kant kan Rivlin die Yisrael Beiteinu-party vra om 'n regering vorm omdat daar meer regse partye as linkses is.